Document ID: 32015R0170

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/170 ΤΗΣ ΕΠΙΤΡΟΠΉΣ
της 4ης Φεβρουαρίου 2015
για την κατάργηση του κανονισμού (ΕΚ) αριθ. 1135/2009 για την επιβολή ειδικών όρων που διέπουν την εισαγωγή ορισμένων προϊόντων καταγωγής ή προέλευσης Κίνας
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),
Εκτιμώντας τα ακόλουθα:
(1)
Ύστερα από τον εντοπισμό υψηλών επιπέδων μελαμίνης σε γάλα για βρέφη, άλλα γαλακτοκομικά προϊόντα, σόγια και προϊόντα σόγιας και ανθρακικού αμμωνίου που προορίζεται για τρόφιμα και ζωοτροφές στην Κίνα και για εισαγωγές στην ΕΕ, ο κανονισμός (ΕΚ) αριθ. 1135/2009 της Επιτροπής (2) θέσπισε ειδικούς όρους που διέπουν την εισαγωγή αυτών των προϊόντων καταγωγής ή προέλευσης Κίνας. Βάσει του εν λόγω κανονισμού, απαγορεύονται οι εισαγωγές προϊόντων καταγωγής ή προέλευσης Κίνας τα οποία περιέχουν γάλα, γαλακτοκομικά προϊόντα, σόγια και προϊόντα σόγιας και τα οποία προορίζονται για ειδική διατροφή βρεφών και νηπίων. Επιπλέον, διενεργούνται έλεγχοι της ταυτότητας και φυσικοί έλεγχοι, συμπεριλαμβανομένων της δειγματοληψίας και της ανάλυσης για τον εντοπισμό μελαμίνης, κατά προσέγγιση στο 20 % των αποστολών ανθρακικού αμμωνίου καταγωγής ή προέλευσης Κίνας, το οποίο προορίζεται για τρόφιμα και ζωοτροφές, καθώς και των αποστολών ζωοτροφών και τροφίμων που περιέχουν γάλα, γαλακτοκομικά προϊόντα, σόγια και προϊόντα σόγιας.
(2)
Από τον Ιούλιο του 2009, ένα μόνο μη συμβατό δείγμα αναφέρθηκε από τις αρμόδιες αρχές των κρατών μελών. Τα ευρήματα στο εν λόγω δείγμα, το οποίο αναφέρθηκε το 2011, υπερβαίνουν ελαφρά το ανώτατο όριο μελαμίνης στο ανθρακικό αμμώνιο. Κατά συνέπεια, κρίνεται σκόπιμο να καταργηθούν οι ειδικοί όροι που διέπουν τις εισαγωγές γάλακτος για βρέφη, άλλων γαλακτοκομικών προϊόντων, σόγιας και προϊόντων σόγιας, καθώς και ανθρακικού αμμωνίου που προορίζεται για χρήση σε τρόφιμα και ζωοτροφές, καταγωγής ή προέλευσης Κίνας.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1135/2009 καταργείται.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Φεβρουαρίου 2015.

Labels: 1
17
0
3
18